NARIADENIE KOMISIE (ES) č. 588/2005
z 15. apríla 2005,
ktorým sa mení a dopĺňa nariadenie (ES) č. 1002/2004 o prijatí ponúk záväzkov v súvislosti s antidumpingovým konaním týkajúcim sa dovozu chloridu draselného pôvodom z Bieloruskej republiky, Ruskej federácie alebo Ukrajiny
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (základné nariadenie), a najmä na jeho článok 8,
so zreteľom na nariadenie Rady (ES) č. 992/2004 zo 17. mája 2004, ktorým sa mení a dopĺňa nariadenie (EHS) č. 3068/92, ktorým sa ukladá konečné antidumpingové clo na dovoz chloridu draselného pôvodom z Bieloruska, Ruska alebo Ukrajiny (2),
po porade s poradným výborom,
keďže:
(1)
Nariadením (EHS) č. 3068/92 (3) Rada uložila konečné antidumpingové clo na dovoz chloridu draselného pôvodom, inter alia, z Ruskej federácie („Rusko“). Nariadením (ES) č. 969/2000 (4) Rada zmenila a doplnila opatrenia uložené nariadením (EHS) č. 3068/92 o dovoze chloridu draselného pôvodom, inter alia, z Ruska a predĺžila obdobie ich uplatňovania.
(2)
V marci 2004 Komisia prostredníctvom oznámenia uverejneného v Úradnom vestníku Európskej únie (5) iniciovala z vlastného podnetu čiastočné predbežné preskúmanie opatrení prijatých v súvislosti s dovozom chloridu draselného pôvodom, inter alia, z Ruska s cieľom zistiť, či je ich potrebné zmeniť a doplniť v súvislosti s rozšírením Európskej únie na 25 členských štátov („rozšírenie“).
(3)
Výsledky čiastočného predbežného preskúmania ukázali, že dočasné prispôsobenie opatrení je v záujme Spoločenstva, aby sa bezprostredne po rozšírení predišlo náhlemu a neprimerane negatívnemu vplyvu na dovozcov a užívateľov v desiatich nových členských štátoch („EU 10“).
(4)
Nariadením (ES) č. 992/2004 Rada splnomocnila Komisiu na to, aby prijala ponuku záväzkov, tak aby sa zohľadnili podmienky uvedené v ustanoveniach 27 až 32 tohto nariadenia. Na tomto základe a v zmysle článku 8, článku 11 ods. 3, článku 21 a článku 22 písm. c) základného nariadenia Komisia nariadením (ES) č. 1002/2004 (6) prijala ponuku záväzkov dvoch vyvážajúcich výrobcov v Rusku.
(5)
V prípade jedného vyvážajúceho výrobcu Komisia prijala spoločnú ponuku záväzkov v súvislosti s dovozom chloridu draselného, ktorý vyrába JSC Uralkali, Berezniki, Rusko a predáva obchodná spoločnosť Fertexim Ltd., Limassol, Cyprus, konajúca ako výlučný distribútor produkcie JSC Uralkali v Spoločenstve.
(6)
JSC Uralkali informoval Komisiu, že odteraz bude realizovať predaj do Spoločenstva prostredníctvom inej spoločnosti s názvom Uralkali Trading SA, Ženeva, Švajčiarsko. Z tohto dôvodu požiadal JSC Uralkali a Fertexim Ltd., aby sa zmenili a doplnili príslušné ustanovenia nariadenia (ES) č. 1002/2004 o prijatí spoločnej ponuky záväzkov. Na tento účel JSC Uralkali a Uralkali Trading SA predložili pozmenenú spoločnú ponuku záväzkov.
(7)
JSC Uralkali ďalej upozornil na skutočnosť, že záväzok v zmysle nariadenia (ES) č. 1002/2004 nedovoľuje priamy predaj zo strany JSC Uralkali prvému nezávislému odberateľovi v Spoločenstve. Pozmenenou ponukou záväzkov sa JSC Uralkali zaväzuje dodržiavať jeho podmienky v súvislosti s priamym predajom Spoločenstvu.
(8)
Spoločenstvo preskúmalo ponuku záväzkov a dospelo k záveru, že pozmenená ponuka záväzkov spĺňa potrebné kritériá na prijatie ustanovené v nariadení (ES) č. 992/2004, konkrétne že: i) predajné ceny príslušných spoločností sa stanovia na úrovni, ktorá významne prispieva k eliminácii poškodenia; ii) spoločnosti dodržia objemy dovozu na predaj odberateľom v EU 10 a ďalej iii) celkovo zachovajú svoje doterajšie spôsoby predaja individuálnym odberateľom v EU 10. Ďalej sa usúdilo, ako uviedol JSC Uralkali, že prenos obchodných aktivít z Fertexim Ltd na Uralkali Trading SA neovplyvní účinnosť záväzku ani jeho efektívne monitorovanie na základe informácií spoločností.
(9)
Žiadosť o oslobodenie priameho predaja JSC Uralkali do Spoločenstva od antidumpingového cla sa považuje za prijateľnú, pretože zodpovedá bežnej praxi prijímania primeranej ponuky záväzkov výrobcom, ktorý vyváža priamo do Spoločenstva.
(10)
Vzhľadom na uvedené skutočnosti sa usúdilo, že je primerané zodpovedajúcim spôsobom zmeniť a doplniť časť nariadenia (ES) č. 1002/2004,
PRIJALA TOTO NARIADENIE:
Článok 1
Článok 1 nariadenia (ES) č. 1002/2004 sa mení a dopĺňa takto:
„Článok 1
Ponuka záväzkov ďalej uvedených vyvážajúcich výrobcov v súvislosti s antidumpingovým konaním, ktoré sa týka dovozu chloridu draselného pôvodom z Bieloruskej republiky a Ruskej federácie, sa týmto prijíma.
Krajina
Spoločnosť
Doplnkový kód Taric
Bieloruská republika
Republican Unitary Enterprise Production Amalgamation Belaruskali, Soligorsk, Bielorusko (výroba), a JSC International Potash Company, Moscow, Rusko, alebo Belurs Handelsgesellschaft m.b.H, Viedeň, Rakúsko, alebo UAB Baltkalis, Vilnius, Litva (predaj prvému nezávislému odberateľovi v Spoločenstve, ktorý koná ako dovozca)
A 518
Ruská federácia
JSC Silvinit, Solikamsk, Rusko (výroba), a JSC International Potash Company, Moscow, Rusko, alebo Belurs Handelsgesellschaft m.b.H, Viedeň, Rakúsko (predaj prvému nezávislému odberateľovi v Spoločenstve, ktorý koná ako dovozca)
A 519
Ruská federácia
JSC Uralkali, Berezniki, Rusko (výroba a predaj), alebo JSC Uralkali, Berezniki, Rusko (výroba), a Uralkali Trading SA, Ženeva, Švajčiarsko (predaj prvému odberateľovi v Spoločenstve, ktorý koná ako dovozca)
A 520“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. apríla 2005